16 Jaaka go boletswe, Petere o ile a re: “Ga go boporofeti bope jwa Lokwalo jo bo tswang mo phuthololong epe ya motho ka boene.” Batho ka bobone fela ba ka se tlhame boporofeti jo bo boammaaruri, mme re ka ikanya dipolelelopele tsotlhe tsa Modimo ka botlalo. Bo tswa kwa go Jehofa Modimo ka boene. O ile a thusa batlhanka ba gagwe ka moya wa gagwe o o boitshepo gore ba tlhaloganye kafa dipolelelopele tsa Baebele di diragadiwang ka teng. Ee ruri, re leboga Jehofa go bo re ile ra bona bontsi jwa dipolelelopele tse di ntseng jalo di direga fa e sa le ka 1914. Re tlhomamisegile gore dipolelelopele tse di iseng di diragadiwe tse di malebana le go fedisiwa ga tsamaiso eno e e boikepo ya dilo di tla diragadiwa tsotlhe. Go botlhokwa thata gore re nne re ele tlhoko dipolelelopele tsa Modimo fa re ntse re phatsimisa lesedi la rona. (Mathaio 5:16) A bo re leboga jang ne go bo Jehofa a dira gore ‘lesedi le re tlhabele mo lefifing le lentshontsho’ leno le le apesitseng lefatshe gompieno!—Isaia 58:10.